池上篇
作者：白居易
朝代：唐

paragraphs: 十畝之宅，五畝之園。
有水一池，有竹千竿。
勿謂土狹，勿謂地偏。
足以容膝，足以息肩。
有堂有庭，有橋有船。
有書有酒，有歌有弦。
有叟在中，白鬚飄然。
識分知足，外無求焉。
如鳥擇木，姑務巢安。
如龜居坎，不知海寬。
靈鶴怪石，紫菱白蓮。
皆吾所好，盡在吾前。
時飲一杯，或吟一篇。
妻孥熙熙，雞犬閑閑。
優哉游哉，吾將終老乎其間。